CELEX: 62010TN0318
Language: hu
Date: 2010-07-23 00:00:00
Title: T-318/10. sz. ügy: 2010. július 23-án benyújtott kereset — Consorzio del vino nobile di Montepulciano és társai kontra Bizottság

25.9.2010   
            
            
               HU
            
            
               Az Európai Unió Hivatalos Lapja
            
            
               C 260/23
            
         2010. július 23-án benyújtott kereset — Consorzio del vino nobile di Montepulciano és társai kontra Bizottság
   (T-318/10. sz. ügy)
   ()
   2010/C 260/32
   Az eljárás nyelve: olasz
   
      Felek
   
   
      Felperesek: Consorzio del vino nobile di Montepulciano (Montepulciano, Olaszország), Contucci di Alamanno Contucci & C. Società Agricola Sas (Montepulciano, Olaszország), Villa S. Anna Società Semplice Agricola di Fabroni Anna S. E M. Società Seplice (Montepulciano, Olaszország), Conventino Società Agricola per Azioni (Montepulciano, Olaszország) (képviselők: D. Dodaro ügyvéd, S. Cianciullo ügyvéd, G. Brini ügyvéd, G. Nazzi ügyvéd)
   
      Alperes: Európai Bizottság
   
      Kereseti kérelmek
   
   
               —
            
            
               A Törvényszék állapítsa meg a megtámadott rendelettel a 607/2009/EK bizottsági rendelet XV. mellékletébe bevezetett módosítás semmisségét és alkalmazhatatlanságát, illetve mindenesetre semmisítse meg a módosítást amennyiben az tévesen állapítja meg azt a kijavítandó technikai hibát, amely pusztán a „Montepulciano” szőlőfajtanévnek az említett melléklet B. részébe való felvételéből áll, a 607/2009 rendelet 62. cikkének (3) és (4) bekezdésében előírt, eltérést biztosító szabályozást alkalmazva a „Vino Nobile di Montepulciano” oltalom alatt álló eredetmegjelölésre anélkül, hogy figyelembe venné annak tényleges sajátosságát.
            
         
               —
            
            
               A Törvényszék másodlagosan állapítsa meg a rendelettel a XV. mellékletbe bevezetett módosítás semmisségét és alkalmazhatatlanságát, illetve mindenesetre semmisítse meg a módosítást, amennyiben az — a 607/2009 rendelet 62. cikkének az oltalom alatt álló eredetmegjelölésből álló vagy ilyen eredetmegjelölést magukban foglaló szőlőfajtanevekre vonatkozó (3) bekezdése alapján — a „Montepulciano” szőlőfajtanévnek a melléklet A. részébe történő áthelyezése céljából az oltalom alatt álló eredetmegjelölést kizárólag a „Montepulciano” szóban határozta meg, törölve a „Vino Nobile di” hagyományos megnevezést, amely az elismerés óta annak elválaszthatatlan részét képezi.
            
         
               —
            
            
               A Törvényszék kötelezze az Európai Bizottságot a jelen kereset során felmerült költségek viselésére.
            
         
      Jogalapok és fontosabb érvek
   
   A jelen kereset a 401/2010 rendelet (1) ellen irányul, amennyiben a Bizottság — annak elfogadásával, valamint a „Montepulciano” fajtanév 607/2009 rendelet (2) XV. mellékletének B. részébe való felvételével kapcsolatos hiba kijavításának ürügyén — a fajtavevet a XV. melléklet A. részébe helyezte át, ezzel egyidejűleg pedig törölte a táblázat első oszlopából a „Vino Nobile di Montepulciano” hagyományos megnevezést.
   Az alperes ily módon puszta áthelyezésnek minősítette azt a szabályozási jellegű műveletet, amelynek sokkal jelentősebb hatása van, mint amit a 607/2009 rendelet 62. cikke (3) bekezdésének alkalmazási köre lehetővé tesz. Az alperes ekként nyilvánvalóan visszaélt hatáskörével, mivel nem megfelelő módon alkalmazta ezt a rendelkezést az azzal elérni kívánt célokat jóval meghaladó célokra, a Vino Nobile di Montepulciano termesztői és a Consorzio del Vino Nobile sérelmére, valamint — általánosságban — a fogyasztók és a piac sérelmére.
   A felperesek továbbá hivatkoznak a TRIPs Megállapodás 23. cikkének megsértésére. E tekintetben azt állítják, hogy a „Vino Nobile” hagyományos megnevezésnek a „Vino Nobile di Montepulciano” oltalom alatt álló eredetmegjelölésből történő, eltitkolt törlése nem elégséges, illetve nem megfelelő intézkedés a TRIPs Megállapodásban meghatározott célkitűzések eléréséhez, mivel az fokozza az összetévesztés kockázatát különösen a nem olasz közösségi fogyasztók körében, akiket könnyedén megtévesztene a „Montepulciano” kifejezésre ugyanekkora hangsúlyt helyező címkézés. Ekként pedig az ugyanazon kifejezéssel megjelölt különféle termékek közötti különbség nem lehetne elégendően érzékelhető, amennyiben azt olykor — a hagyományos megnevezés feltüntetése nélkül — a homonim földrajzi területről való származás jelzésére, máskor pedig a földrajzi jelzést megelőző és nem pedig azt követő fajtanévként alkalmaznák.
   
      (1)  A 479/2008/EK tanácsi rendeletnek a bizonyos borászati termékekre vonatkozó oltalom alatt álló eredetmegjelölések és földrajzi jelzések, hagyományos kifejezések, valamint e termékek címkézése és kiszerelése tekintetében történő végrehajtására vonatkozó egyes részletes szabályok megállapításáról szóló 607/2009/EK rendelet módosításáról és helyesbítéséről szóló, 2010. május 7-i 401/2010/EU bizottsági rendelet (HL L 117., 2010. 5. 11., 13. o.)
   
      (2)  A 479/2008/EK tanácsi rendeletnek a bizonyos borászati termékekre vonatkozó oltalom alatt álló eredetmegjelölések és földrajzi jelzések, hagyományos kifejezések, valamint e termékek címkézése és kiszerelése tekintetében történő végrehajtására vonatkozó egyes részletes szabályok megállapításáról szóló, 2009. július 14-i 607/2009/EK rendelet (HL L 193., 2009. 7. 24., 60. o.).